Ehdotus neuvoston asetus Slovakian tasavallasta peräisin olevien kalojen ja kalastustuotteiden tuontia koskevien yksipuolisten toimenpiteiden toteuttamisesta /* KOM/2002/0140 lopull. - ACC 2002/0065 */



Virallinen lehti nro 151 E , 25/06/2002 s. 0296 - 0297



Ehdotus NEUVOSTON ASETUS Slovakian tasavallasta peräisin olevien kalojen ja kalastustuotteiden tuontia koskevien yksipuolisten toimenpiteiden toteuttamisesta (komission esittämä) PERUSTELUT Neuvosto valtuutti 29. toukokuuta 2000 komission neuvottelemaan yhteisön puolesta Slovakian tasavallan kanssa kalojen ja kalastustuotteiden vastavuoroisen kaupan vapauttamisesta entisestään. Neuvottelut käytiin 23. lokakuuta 2000 ja 25. tammikuuta 2001. Sopimuspuolet sopivat yksinkertaisten, asteittaisten ja vastavuoroisten tariffimyönnytysten mallista, jonka yksityiskohdat on kirjattu kummankin valtuuskunnan johtajan allekirjoittamaan yhteisymmärryspöytäkirjaan. Yhteisö antoi neuvottelujen tuloksena seuraavat merkittävät sitoumukset: - Yhteisö poistaa sopimuksen voimaantulopäivänä tullit kaikilta Eurooppa-sopimuksen liitteen XV, sellaisena kuin se on muutettuna Eurooppa-sopimuksen kauppaa koskevien määräysten mukauttamisesta tehdyllä pöytäkirjalla (EYVL L 306, 16.11.1998), soveltamisalaan kuuluvilta tuotteilta. - Kaikkiin muihin asetuksen (EY) N:o 104/2000 määritelmän mukaisiin kaloihin ja kalastustuotteisiin sovellettaviin tulleihin yhteisö soveltaa sopimuksen voimaantulopäivästä kolmanneksen alennusta. Seuraavana vuonna tulleihin sovelletaan kolmanneksen lisäalennusta. Kahden vuoden kuluttua sopimuksen voimaantulopäivästä yhteisö poistaa kaikki kalojen ja kalastustuotteiden tullit. Yhteisön ja Slovakian tasavallan väliseen Eurooppa-sopimukseen on lisättävä pöytäkirja, jossa vahvistetaan kaloja ja kalastustuotteita koskevat uudet kauppajärjestelyt. Lisäpöytäkirjan voimaan tulemiseksi vaadittavien sisäisten menettelyjen päätökseen saattamista odotettaessa ehdotetaan, että yhteisö toteuttaa neuvoston asetuksella yksipuolisia toimenpiteitä, jotta Slovakialle tehtyjä myönnytyksiä voitaisiin soveltaa jo 1 päivästä tammikuuta 2002. Sopimuksen nopea täytäntöönpano on toivottavaa, jotta kalojen ja kalastustuotteiden kaupan asteittain vapauttaminen voidaan aloittaa ja jotta Slovakialle voidaan liittymisprosessin yhteydessä antaa myönteinen poliittinen signaali. Ehdotettujen yksipuolisten toimenpiteiden toteuttaminen aikaistaa yhteisön ja Slovakian tasavallan välisen kalojen ja kalastustuotteiden kaupan asteittaisen vapauttamisen tosiasiallista aloitusajankohtaa. Tästä syystä on tarpeen varmistaa, että tämä näkökohta otetaan huomioon Eurooppa-sopimuksen lisäpöytäkirjan voimaantulohetkellä. Tätä tarkoitusta varten ehdotetaan piakkoin tulkitsevaa kirjeenvaihtoa Slovakian kanssa. Edellä esitetyn perusteella neuvostoa pyydetään antamaan liitteenä oleva asetus, jolla yhteisön ja Slovakian kesken sovitut myönnytykset pannaan yksipuolisesti täytäntöön. 2002/0065 (ACC) Ehdotus NEUVOSTON ASETUS Slovakian tasavallasta peräisin olevien kalojen ja kalastustuotteiden tuontia koskevien yksipuolisten toimenpiteiden toteuttamisesta EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 133 artiklan, ottaa huomioon komission ehdotuksen, sekä katsoo seuraavaa: (1) Euroopan yhteisöjen ja niiden jäsenvaltioiden sekä Slovakian tasavallan välisestä assosiaatiosta tehdyssä Eurooppa-sopimuksessa [1] määrätään tietyistä sopimuksen liitteessä XV lueteltuja kaloja ja kalastustuotteita koskevista myönnytyksistä. [1] EYVL L 359, 31.12.1994, s. 2. (2) Eurooppa-sopimuksen liite XV on korvattu Eurooppa-sopimuksen kauppaa koskevien määräysten mukauttamisesta tehdyn pöytäkirjan [2] liitteen I sisältämällä tekstillä. [2] EYVL L 306, 16.11.1998. (3) Neuvoston 29 päivänä toukokuuta 2000 antamien ohjeiden mukaiset neuvottelut Eurooppa-sopimuksen uudesta lisäpöytäkirjasta Slovakian kanssa päätettiin 25 päivänä tammikuuta 2001. (4) Eurooppa-sopimuksen 21 artiklan 5 kohtaan ja 24 artiklaan perustuvassa uudessa lisäpöytäkirjassa määrätään kaloja ja kalastustuotteita koskevista myönnytyksistä. (5) Uuden lisäpöytäkirjan liittämistä Slovakian kanssa tehtyyn Eurooppa-sopimukseen koskevissa neuvotteluissa sovittiin sopimuksen nopeasta täytäntöönpanosta. (6) Slovakia antaa yksipuolisesti kaiken tarvittavan lainsäädännön lisäpöytäkirjassa yhteisölle määrättyjen myönnytysten vastavuoroisen ja samanaikaisen täytäntöönpanon mahdollistamiseksi. (7) Näin ollen yhteisön on aiheellista toteuttaa yksipuolisia toimenpiteitä, joilla otetaan käyttöön Eurooppa-sopimuksen uudessa lisäpöytäkirjassa määrätyt myönnytykset, ON ANTANUT TÄMÄN ASETUKSEN: 1 artikla 1. Slovakian tasavallasta peräisin olevien kalojen ja kalastustuotteiden tuontia yhteisöön koskevat, jäljempänä 2 ja 3 artiklassa vahvistetut järjestelyt muuttavat Slovakian tasavallan kanssa tehtyä Eurooppa-sopimusta. 2. Slovakian kanssa tehdyn Eurooppa-sopimuksen uudessa lisäpöytäkirjassa määrättyjä myönnytyksiä sovelletaan pöytäkirjan voimaantulopäivästä ottaen huomioon sopimuspuolten vastavuoroisesti ennen kyseistä päivämäärää toteuttamat täytäntöönpanotoimet. Näin ollen lisäpöytäkirjan määräykset korvaavat sen voimaantulopäivänä tämän asetuksen asianomaiset säännökset. 2 artikla Yhteisö poistaa 1 päivänä tammikuuta 2002 tullit kaikilta Eurooppa-sopimuksen liitteen XV, sellaisena kuin se on korvattuna Slovakian kanssa tehdyn Eurooppa-sopimuksen kauppaa koskevien määräysten mukauttamisesta tehdyn pöytäkirjan liitteellä I, soveltamisalaan kuuluvilta tuotteilta. 3 artikla Yhteisö soveltaa 1 päivästä tammikuuta 2002 kolmanneksen alennusta kaikkiin muihin kaloihin ja kalastustuotteisiin sovellettaviin tulleihin neuvoston asetuksen (EY) N:o 104/2000 [3] 1 artiklan mukaisesti. [3] EYVL L 17, 21.1.2000, s. 22. Yhteisö soveltaa 1 päivästä tammikuuta 2003 kolmanneksen lisäalennusta tulleihin sellaisina kuin ne olivat tämän asetuksen soveltamisen alkaessa. Yhteisö poistaa 1 päivänä tammikuuta 2004 kaikkien kalojen ja kalastustuotteiden tullit. 4 artikla Edellä 3 artiklassa mainitut alennukset lasketaan yleisiä matemaattisia periaatteita käyttäen. Erityisesti sovelletaan seuraavia sääntöjä: (a) kaikki luvut, joissa on desimaalipilkun jälkeen 50 tai vähemmän, pyöristetään alaspäin lähimpään kokonaislukuun; (b) kaikki luvut, joissa on desimaalipilkun jälkeen enemmän kuin 50, pyöristetään ylöspäin lähimpään kokonaislukuun; (c) kaikki alle 2 prosentin tullit muutetaan ilman eri toimenpiteitä nollatulleiksi. 5 artikla Tämä asetus tulee voimaan kolmantena päivänä sen jälkeen kun se on julkaistu Euroopan yhteisöjen virallisessa lehdessä. Sitä sovelletaan 1 päivästä tammikuuta 2002. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä päivänä kuuta . Neuvoston puolesta Puheenjohtaja RAHOITUSSELVITYS 1. Toimenpiteen nimi Ehdotus yksipuolisten toimenpiteiden toteuttamiseksi, joilla aikaistetaan Slovakian kanssa tehtyyn Eurooppa-sopimukseen liitettävän, kalojen ja kalastustuotteiden kaupan järjestelyjen vahvistamista koskevan lisäpöytäkirjan määräysten soveltamista. Vastavuoroisista myönnytyksistä on sovittu, ja ne pannaan täytäntöön kolmen vuoden aikana, mikä johtaa asianomaisten tuotteiden kaupan täyteen vapautumiseen. 2. Budjettikohta/-kohdat 12 luvun 120 momentti 3. Oikeudellinen perusta Euroopan yhteisön perustamissopimuksen 133 artikla 4. Toimenpiteen kuvaus 4.1 Yleistavoite Kalojen ja kalastustuotteiden kaupan täysi vapauttaminen Slovakian liittymistä Euroopan yhteisöön valmisteltaessa. 5. Menojen ja tulojen luokitus 5.1 Oletettu tulolaji Tuontitullit 6. Meno- tai tulolaji - Ehdotettu toimenpide aiheuttaa Slovakiasta peräisin olevista kaloista ja kalastustuotteista kannettavien tuontitullien alenemisen. - Toimenpide aiheuttaa alennuksen myös tuontitulleihin, joita yhteisön toimijat maksavat viedessään kalastustuotteita Slovakiaan. 7. Rahoitusvaikutukset 7.1 Toimenpiteen kokonaiskustannusten laskentamenetelmä (yksittäisten ja kokonaiskustannusten välinen suhde) Toimenpiteen kustannukset perustuvat vuosien 1998, 1999 ja 2000 kauppaan. Ennalta arvaamattomista kaupan tasoista ja asianomaisiin tuotteisiin sovellettujen tullien vaihteluista johtuen vuosina 1998, 1999 ja 2000 kannettujen tullien laskemisessa käytettiin arvioitua keskimääräistä 12 prosentin tullia. Vuonna 1999 kannetut tuontitullit nousivat melkein 2 prosenttia vuoteen 1998 verrattuna, vuonna 2000 kannetut tullit laskivat noin 3 prosenttia vuoteen 1999 verrattuna. Arvioitujen tuontitullien laskemisessa ei sen vuoksi ole käytetty tullin tason nousua ja laskelmat perustuvat vuoden 2000 lukuihin. Määriä on alennettu kolmanneksella ensimmäisen vuoden osalta ja edelleen kolmanneksella toisen vuoden osalta. Koska järjestelyjen odotetaan tulevan voimaan 1 päivänä tammikuuta 2002, kustannukset arvioidaan siten, että 2002 on ensimmäinen, 2003 toinen ja 2004 kolmas vuosi. 7.2 Kustannusten jakautuminen eri tekijöiden kesken Maksusitoumusmäärärahat, miljoonaa euroa (käypinä hintoina) >TAULUKON PAIKKA>